Thorkildsen sikret OL-finale - feiret i bar overkropp
Kvalifiseringsgrensen til finalen er satt til 82 meter. Alle over denne lengden er klare. Hvis ikke 12 stykker klarer grensen, kommer de med best kast under 82 meter med. 76,20 i første kast ble glemt da nordmannen slo til med 84,47 i andre omgang. Det var det nest lengste kastet i kvalifiseringen. Umiddelbart etter at spydet hadde landet kastet Thorkildsen av seg trøyen og jublet mot tribunen i bar overkropp. - Jeg så den gikk over kvalifiseringsgrensen, og da ble jeg utrolig glad. Det er deilig å kunne se gruppe to, uten å måtte se den for å vite om jeg går til finalen, sier Thorkildsen til VG Nett på spørsmål om feiringen hans. Trener Åsmund Martinsen kommenterer gesten slik: - Han var rask med å få av seg trøya. Det var kanskje det mest eksplosive han gjorde i dag...Thorkildsen, som til vanlig er stinn av selvtillit, innrømmer at han ble litt nervøs etter det første kastet på 76,20 - fem meter og 80 centimeter bak kvalifiseringsgrensen. - Jeg ble litt usikker etter det første kastet. Noen dager klarer man å rette på det, andre dager ikke. Så det var utrolig deilig å få det til, sier Thorkildsen til de norske journalistene i London. - Jeg var litt nervøs fordi jeg ikke har kastet konkurranse på en måned. Jeg vet at det fysiske sitter bra, men det gjenstår fortsatt litt på det tekniske, fortsatte han. Men etter kastet på 84,47 var nervene borte. - Selvtilliten er alltid bra - har vi ikke slått fast det, spurte han de norske journalistene i pressesonen på Olympiastadion.I tillegg til Thorkildsen kastet kun greske Spiridon Lebesis og Stuart Farquhar fra New Zealand over kvalifiseringsgrensen i den første gruppen. Ingen av dem kastet lenger enn Thorkildsens 84,47. - Det viktigste var å komme seg videre. Det er finalen som teller, sa han til NRK etter kvalifiseringen. - Det er deilig å vite at man er sikret en finaleplass, sier Thorkildsen. På Olympiastadion i London, hvor solen igjen skinte etter et par grå dager, er det nesten hele fullsatt.Kvalifiseringen er ikke Thorkildsens favorittøvelse, og på pressetreffet før OL sa spydstjernen til VG Nett at han ville kvalifisere seg med minst mulig anstrengelse. - Han var snill mot meg den gangen her. Han pleier å plage meg fælt, så jeg må sitte å se på gruppe to, sier trener Åsmund Martinsen. - Det er veldig behagelig å sitte og kunne nye spydkast, istedenfor å sitte og notere febrilsk og følge med på plasseringer, fortsetter han. Han forteller at han ikke var bekymret for formen til Thorkildsen før OL-kvaliken. - Han er i veldig god form. Han har vel ikke vært bedre fysisk på denne tiden av året noen gang, til tross for skaden han pådro seg i Helsingfors. Han er sterkere, han løper bra og hopper bra, forklarer han.2001: 26. plass med 68,41 2002: 15. plass med 78,36 2003: 8. plass med 79,44 2004: 8. plass med 81,74 2005: 3. plass med 81,45 2006: 1. plass med 86,55 2007: 7. plass med 82,33 2008: 9. plass med 79,85 2009: 6. plass med 80,37 2010: 6. plass med 78,82 2011: 7. plass med 81,83 2012: 9. plass med 79,34 I alle mesterskap etter 2004-OL har Thorkildsen tatt medalje, bortsett fra sommerens EM (4. plass) hvor han avbrøt konkurransen på grunn av skade.1) Vitezslav Vesley, Tsjekkia 88,34, 2) Andreas Thorkildsen 84,47, 3) Tero Pitkämäki, Finland 83,01, 4) Oleksandr Pjatnysija, Ukraina 82,72, 5) Spindon Lebesis, Hellas 82,40, 6) Stuart Farquhar, Australia 82,32, 7) Roderick Genki Dean, Japan 82,07, 8) Ari Mannio, Finland 81,99, 9) Julius Yego, Kenya 81,81, 10) Keshorn Walcott, Trinidad og Tobago 81,75, 11) Antti Ruuskanen, Finland 81,74, 12) Tino Haber, Tyskland 80,39.
Andreas Thorkildsen (30) kastet seg rett til OL-finalen i sitt andre kast i OL-kvalifiseringen med 84,47 meter.